**JI SEROKATIYA MECLÎSA GEL A MEZIN A TIRKIYEYÊ RE**

Ez dixwazim ku Wezîrê Perwerdeya Neteweyî Birêz Nabî Avci pirsên min ên jêr li gorî benda 98emîn a Makezagonê û li gor bendên 96emîn û 99emîn ên Rêziknameya Navxweyî ya TBMMê wek nivîskî bibersivîne. Bi rêzdarî pêşkêş dikim.

**Kadri YILDIRIM**

**Parlementerê Sêrtê**

Kurdên Tirkiyeyê ji mêj ve li bendê ne ku bi zimanê zikmakî perwerde bibin. Di hezîrana 2012an de Serokwezîrê wê dewrê birêz Recep Tayyîp Erdogan daxuyand ku di dibistanan de kurdî dê wek dersa hilbijartî were dayîn. Piştî vê daxuyaniyê dersa kurdî di heyama perwerde û hîndekariyê ya 2012-2013an de tevî bernameya fêrbûnê bû. Li gorî bernameyê dersên kurdî yên bijarte dê gav bi gav di polên 5, 6, 7 û 8an de bihata dayîn, dema ku ez midurê Enstîtuya Zimanên Zindî ya Zanîngeha Mardîn Artukluyê bûm, pirtûk û nîşeyên vê dersê jî ji aliyê enstîtuyê ve hatibûn amadekirin. Piştî ku dersa hilbijartî ya kurdî hatibû rojevê, rayedarên Hikûmetê û Misteşarên Wezaretê ev yek wek geşedaneke mezin dîtibûn û daxuyandibûn, mamosteyên kurdî yên ku ji bo vê dersê perwerde bibin, dê werin tayînkirin. Her wiha rojname û têlevîzyonan jî gelek nûçe li ser vê weşandibûn. Digel van geşedanan, Serokwezîrê wê dewrê birêz Recep Tayyîp Erdogan di sibata 2013an de li Mêrdînê axivîbû û wiha gotibû: “Ji xwendekaran 500 kes wek namzedê mamostetiya kurdî perwerde dibin ku di dibistanên girêdayî bi Wezareta Perwerdeya Neteweyî, polên 5, 6, 7 û 8an de dersa kurdî bidin.”

Digel van gotinan, hem mamosteyên kurdî nehatin tayînkirin hem jî li dibistanan dersa kurdî ya hilbijartî bi awayekî fîîlî nehat dayîn û pirsgirêkên wek, pirtûk li xwendekaran nehatin belavkirin, derketin holê. Ji ber ku li bajarên kurdan, ku zimanê jiyana rojane piranî bi kurdî ye, polên kurdî venebûn, nakokî derket holê. Dema lêkolîn li ser sedema vê yekê hat kirin, hat tesbîtkirin ku rêvebirên dibistanan astengî derxistine ku dersa kurdî neyê hilbijartin. Der barê dersa kurdî ya hilbijartî de agahî gihîştin destê me ku li dibistanan kêmasiya polan heye, mamosteyên kurdî tune ne, kurdî wek dersa bêkêr tê nirxandin û berê xwendekaran didin dersên din, daxwaznameyên dersa hilbijartî li xwendekar û dê û bavên wan nayê belavkirin. Digel vê yekê Wezareta Perwerdeya Neteweyî jî daxuyaniyeke zelal neda raya giştî ku çend xwendekaran dersa kurdî hilbijart û çend pol ji bo dersa kurdî ya hilbijartî hat vekirin.

Her çend giliyên ku me kirin û kêmasiyên ku me daxuyand dewam bikin jî, li gelek dibistanan polên kurdî vebûn û ji bo ku ev ders were dayîn bi tevahî 28 Mamosteyên Kurdî (kurmancî, zazakî) hatin tayînkirin. Ji ber ku di tayînkirina mamosteyan de pêdiviya dibistanan tê raçavkirin, divê hejmara mamosteyên ku tên tayînkirin û hejmara xwendekarên ku dersê hildibijêrin nêzî hev bin. Her çend gotina Wezîrê Perwerdeya Neteweyî Birêz Nabî Avci ya ‘18 hezar û 28 hezar xwendekaran dersa kurdî hilbijart’ car caran hatibe bihîstin jî, em nizanin ka di heyama perwerde û hîdekariya 2014-2015an de çend xwendekaran dersa Kurdî hilbijart. Ligel vê yeke, di îlona 2015an de 37 hezar mamoste dê bên tayînkirin, lê ji Ziman û Zaravayên Zindî (Kurdî-Kurmancî) 11, ji Ziman û Zaravayên Zindî (Kurdî-Zazakî) 1, bi tevahî 12 kontenjan ji bo mamostetiya kurdî hatine veqetandin.

**Di vê çarçoveyê de;**

1. Ji bo ku dersa kurdî (kurmancî, zazakî) bidin, çend namzedên mamostetiya kurdî hene ku li zanîngehan beşên têkildar bi serkeftî qedandine û tayînkirin heq kirine?
2. Di heyama perwerde û hîndekariyê ya 2015-2016an de çend xwendekarên pola 5, 6, 7 û 8emîn dersa kurdî (Kurmancî, Zazakî) hilbijart û çend polên kurdî vebûne?
3. Di heyama perwerde û hîndekariyê ya 2015-2016an de 12 mamosteyên kurdî (Kurmancî, Zazakî) dê werin tayînkirin. Ev hejmara mamosteyên kurdî yên ku dê werin tayînkirin, li gor çi hatiye kifşkirin? Ev hejmar têrê dike?
4. Di nav sînorên Tirkiyeyê de bi milyonan mirov bi Zazakî diaxivin. Digel vê ji bo dersa Zazakî tenê mamosteyek dê were tayînkirin. Gelo ev yek ji bo gelê ku bi zaravayê Zazakî diaxive ne heqaret e?
5. Li gor agahiyên ku gihîştin destê me, bi sedema ku “pol têrê nakin” û “mamosteyê kurdî tuneye” nahêlin ku xwendekar dersa kurdî hilbijêrin. Gelo der barê vê mijarê de tu giliyên ku gihîştine wezareta we hene?
6. Hilbijartina dersa kurdî bi hincetên curbecur û li hin deran jî ji ber bêtehemuliyê tê astengkirin. Gelo ji bo ku pêşî li van astengkirinan were girtin, we tevdîr dîtin? Ev tevdîr çi ne?
7. Di nav sînorên Tirkiyeyê de bi milyonan kurd dijîn û dixwazin ku bi zimanê xwe perwerde bibin. Gelo ji bo ku perwerde bi zimanê kurdî were dayîn, xebateke ku wezareta we dike, heye?
8. Bendên makezagonê yên li ser perwerde û hîndekariyê destûrê nade ku perwerde bi zimanê zikmakî were kirin. Li gor makezagonê bi zimanê kurdî perwerde qedexe ye. Gelo der heqê vê mijarê de nêrîna Wezareta we ya Pedagojîk-Zanistî çi ye?